runetrust/blame-folketinget-dk huggingface dataset:
Lars Aslan Rasmussen (S), 2018-11-28:
Det er jo meget ømtåleligt med hensyn til bandekriminalitet, og vi vil rigtig gerne som politikere have folk til at stå frem, både for at komme ud af miljøet, men også, hvis de ved noget, at sige det, og der tænker jeg, at ministeren, også før den her tragedie, ligesom er bekendt med, at der er rigtig mange, som ikke tør stå frem af frygt for repressalier.
Mattias Tesfaye (S), 2024-02-20:
Altså, der er udfordringer og store udfordringer nogle steder, men jeg synes, det er forkert at sige, at folkeskolen bare er i en eksistentiel krise, og at der er lærerflugt og sådan noget, for grundlæggende set er det jo et fedt sted at arbejde, og det er en meningsfuld opgave, man har fået, og langt de fleste elever er glade for at gå i skole; det viser trivselsmålingerne også.
Karsten Lauritzen (V), 2016-05-11:
Og den tilkendegivelse vil jeg også komme med, nemlig at når vi nu har noget mere viden, og det har vi, når Finanstilsynets redegørelse foreligger, så vil være nogle politiske drøftelser og forhandlinger i regi af både skatteministerens og erhvervs- og vækstministerens områder.
Pernille Rosenkrantz-Theil (S), 2019-01-15:
Det skal altid være sådan, at det, der er samfundets absolut eneste hensyn, er at stå på børnenes side, for om en mor og far bliver skilt eller ikke bliver skilt, eller hvad de finder på, hvis ikke de var mor og far, hvis de bare var to voksne mennesker, kan samfundet for så vidt være relativt ligeglad med.
Aaja Chemnitz Larsen (IA), 2016-01-22:
Det er der, jeg tror at børn kan mærke den reelle forskel, og det er der, jeg synes at man bør sætte ind, for der er ingen tvivl om, at der er behov for at gøre noget mere, og det, der er lagt op til, er ikke tilstrækkeligt.
Peter Duetoft (CD), 2000-12-14:
Vi ved også, at der er meget intolerance rundtomkring i det danske samfund, og vi ved, at det alt sammen kun har ét eneste modsvar, og det er, at vi via vores kulturpolitik og vores uddannelsespolitik sørger for, at den danske befolkning er så vaccineret med danskhed, at vi forstår, at vi ikke afgiver nogen som helst danskhed ved at være sammen med andre.
Peter Skaarup (DF), 2003-03-19:
Dog vil jeg sige om, hvorvidt de arabiske lande, Saudi-Arabien og Iran, går ind for det eller ej, er grunden til, at de netop har været meget tilbageholdende med at støtte det, mig bekendt, at de har været bange for, at en demokratiseringsbølge eller i hvert fald en frigørelse af befolkningerne i et eller andet omfang kunne blive resultatet af, at Saddam Hussein blev fjernet. Derfor har de følt, at det skal de passe lidt på.
Helle Thorning-Schmidt (S), 2011-10-06:
Vi vil have en faglig stærk folkeskole med plads til alle børn, vi vil sikre praktikpladser, så alle kan afslutte deres erhvervsuddannelse, vi vil oprette flere pladser på uddannelserne, vi vil sikre mere uddannelse til de voksne, som ikke fik særlig meget uddannelse fra starten.
Pernille Skipper (EL), 2015-04-14:
Det tror jeg så ikke så meget der er, men formentlig er det, fordi det, når sådan noget som det her går galt, så meget sjældent er muligt at pege på én person, på ét led i kæden, på én afdeling i én bestemt kommune, hvor det er gået galt, og hvor der er en person, der decideret har misligholdt sine pligter, der decideret har ignoreret, at et barns rettigheder er blevet tilsidesat, og at der er blevet begået overgreb på et barn, og derfor er det meget, meget svært at sige, at det er en enkeltperson, man kan stille til ansvar for det.
Villy Søvndal (SF), 2006-04-25:
Man kunne også formulere det lidt anderledes, når det siges, at vi jo bare kan spørge: Hvad stiller vi op, når magten lukker sig om sig selv på den måde, at man siger nej til en redegørelse i Den Udenrigspolitiske Nævn, man siger nej til en kommissionsundersøgelse?
Per Clausen (EL), 2006-10-25:
Jeg vil gerne høre, om statsministeren er enig med mig i, at hvis vi skal kunne sikre en fornuftig udvikling i både Danmark og på globalt plan i de kommende år, er vi faktisk nødt til at have en så effektiv udnyttelse af energien, at vi er i stand til at reducere det danske energiforbrug i de kommende år.
Jens Joel (S), 2011-12-15:
Vi har holdninger på alle mulige områder, og vi har også holdninger til det europæiske samarbejde, men det er jo lidt svært, når det, man bliver bedt om, er, at man skal sige ja eller nej til noget, når man ikke ved, hvad det er, man siger ja eller nej til, og derfor er vi selvfølgelig nødt til at afvente det.
Søren Søndergaard (EL), 2004-02-06:
Den gældende lov siger, at folk, der kan få indfødsret via denne her særlige måde, som man nu vil afskaffe, er folk, der for det første er ustraffede, det er for det andet folk, der har opholdt sig i Danmark i 10 år, og det er for det tredje folk, der har opholdt sig i Danmark i 5 år inden for de sidste 6 år.
Jens Joel (S), 2023-04-18:
Vi hjælper over 40.000 familier, og det, vi har sagt, er, at vi ønsker at hjælpe dem, der er i kontanthjælpssystemet, og så ønsker vi at hjælpe nogle af dem, der eksempelvis er på ressourceforløbsydelsen, som er kontanthjælpslignende, altså på samme niveau.
Dorit Myltoft (RV), 1998-06-03:
Det Radikale Venstre kan støtte det her lovforslag, sådan at de små og mellemstore virksomheder får bedre muligheder for at gennemføre særlige effektive energi- og miljøforbedringer, nemlig ved at tilskuddet sættes op fra 30 pct. til 40 pct. Det Radikale Venstre er tilfreds med, at det i praksis bliver bestemte områder, der bliver støttet, nemlig de særlig miljø- og energimæssigt effektive anlæg.
Peter Juel Jensen (V), 2013-03-20:
Jeg kan høre på ministeren, at ministeren gerne ser en helhedsskole eller en længere og mere sammenhængende skoledag med plads til leg, læring og bevægelse, men også en skoledag, hvor der er plads til oplevelse, kreativitet og en åbning af skolen ud mod det omkringliggende samfund.
Finn Sørensen (EL), 2014-11-21:
Det følger lovforslaget et stykke af vejen på papiret, men det skal være sådan, at en sådan ansættelseskontrakt er godkendt af den relevante fagforening, som har forhandlingsretten for det pågældende område, og så skal der foreligge en skriftlig accept fra de lokale arbejdsmarkedsparter, som bekræfter, at der rent faktisk er behov for at importere den pågældende arbejdskraft.
Aase D. Madsen (DF), 1999-04-08:
De øvrige regionale gasselskaber har måske fat i den rigtige ende, hvis de kan gå sammen med det topprofessionelle erhvervsliv og danne energiselskaber; indtil videre sidder de jo på guldet, som er distributionsnettet ud til de enkelte forbrugere, så måske kan gældsproblemerne løses ad denne vej.
Kirsten Normann Andersen (SF), 2024-03-14:
Det er derfor, vi i SF har været optaget af at forhandle faste teams, fordi vi tror på, at det tætte samarbejde og det relationelle samarbejde med de medarbejdere, der skal tage sig af mennesker, er en forudsætning for, at man kan få højere kvalitet, og at man kan afbureaukratisere og sikre værdig ældrepleje.
Inger Støjberg (V), 2017-02-07:
Det har der jo her under debatten bredt sig sådan en stemning af – det er først lige til sidst, at det her er blevet et kæmpestort problem – i stedet for at man forholder sig til de store problemer, vi har, nemlig at der findes områder i Danmark, bl.a. Brøndby Strand, hvor det ikke nødvendigvis er danske værdier, der hersker alle steder, altså de danske frihedsværdier, det fundament af frihedsværdier, som generationer før os har lagt.
Lars Løkke Rasmussen (V), 2003-12-11:
Det er sådan set en stærk appel til de partier, der forsøger at sætte noget andet på dagsordenen end det, der egentlig er på dagsordenen, om at reflektere lidt over det, når der skal stemmes. Jeg tror på, at politik ikke kun handler om kroner og øre, men at politik også handler om holdninger, og at det er af selvstændig værdi, at et enigt Folketing signalerer over for alle ansvarlige aktører i det her samfund, at her har vi et problem, som alle må bidrage til at løse.
Keld Albrechtsen (EL), 2004-11-26:
Ja, man har altså nu fremsat et lovforslag, der gør DONG til et privat selskab, og man har aftalt at sælge 49 pct. af aktierne, dvs. bringe DONG i en situation, hvor det i bedste fald eksisterer på kanten af, at det må betragtes som et privatiseret selskab, og hvor det meget hurtigt kan gå staten af hænde, eventuelt i forbindelse med en ændring af aftalen undervejs.
Jacob Buksti (S), 1999-11-03:
Jeg må tage det, som bliver sagt fra hr. Keld Albrechtsens side og fra hr. Knud Erik Hansens side som udtryk for mistillid til det kommissorium, som er udarbejdet af Rådet for Europæisk Politik her den 4. oktober, hvori der faktisk lægges op til, at uvildige såkaldte eksperter, økonomer og politologer, skal stå for en kortere historisk redegørelse for den tidligere møntunion, en uddybet redegørelse for ØMU'ens tilblivelse, formål, idégrundlag, institutionelle opbygning, faktiske virke, konsekvenser for den danske model, legitimationsbase i den danske befolkning, udsigten til, hvordan det fungerer, og en samlet analyse af, hvordan og hvorledes Danmark vil være inden for ØMU'en.
Kim Christiansen (DF), 2013-03-12:
Til gengæld er det så glædeligt, at vi også lægger stor vægt på sociale klausuler, så vi sørger for, at de arbejdspladser, vi skaber af den ene eller den anden grund med de her mange milliarder – jeg tror, at vi i dag her fra talerstolen står og bruger omkring 4 mia. kr., som vi pumper ud i infrastrukturen – er danske arbejdspladser, altså så det ikke bare er en kickstart til nogle østeuropæiske lande, vi genererer.
Lone Dybkjær (RV), 2007-04-19:
Jeg synes sådan set, det er lidt, hvad skal man sige, under bæltestedet, at ministeren ikke ligesom erkender, at Det Radikale Venstre gennem alle årene har deltaget aktivt i de her diskussioner, og at vi derfor selvfølgelig er opmærksomme på, hvad der er sket af ændringer.
Charlotte Sahl-Madsen (KF), 2010-11-17:
Hvis man kigger på udviklingen og tilgangen af midler til universiteterne, siden regeringen kom til – og det gælder egentlig både uddannelses- og forskningsmidler – synes jeg, man kan se, at regeringen i den grad lever op til ambitionerne om at donere de økonomiske rammer til, at vi kan indfri ambitionerne om, at vi får 50 pct. af de unge optaget, og heraf jo en betydelig del på de videregående uddannelser.
Morten Østergaard (RV), 2015-03-11:
Det, vi i hvert fald kan konstatere, er, at for dem, der er i dag går på arbejde, selv om tilskyndelsen er relativt lav, gør det jo ingen forskel på, hvad de har, hverken først eller sidst på måneden, at Venstre vil skære i ydelserne for de børnefamilier i det her land, der har allermindst, ved at lave et såkaldt moderne kontanthjælpsloft, som vi desværre ikke kan få mere at vide om, end at det er moderne.
Sofie Carsten Nielsen (RV), 2018-04-18:
Et andet forslag, som selvfølgelig også er kontroversielt, er muligheden for, at unge mennesker selv frivilligt kan få opbevaret deres pas, eller at man fratager dem passet i de situationer, hvor der er en tydelig og rapporteret risiko, sådan at det bliver umuligt at gennemføre en sådan genopdragelsesrejse.
Pelle Dragsted (EL), 2017-12-14:
Nu forkaster ministeren konkret det her forslag, men der har jo været en rapport fra Konkurrencerådet i efteråret, og vi har haft vismændene, som har været ude med et forslag, der på sin vis minder lidt om Enhedslisten, Alternativet og SF's, nemlig at man lagde et loft over alle andre gebyrer end bidragssatsen, så man i det mindste fik ét centralt konkurrenceparameter, som var gennemsigtigt.
Peter Skaarup (DF), 2021-05-03:
Det, som selvfølgelig også ligger bag ved det her – vi har været inde på det under debatten i dag – er jo, at vi synes, at det hænger dårligt sammen, at man skal kunne slippe af sted med at være medlem af EU og nyde alt det gode der, samtidig med at man ikke overholder de fælles spilleregler, der er.
Martin Henriksen (DF), 2009-03-13:
Altså, da der var en psykolog fra Københavns Kommune, som har beskæftiget sig med unge kriminelle indvandrere i mange år, der påpegede, at man også skulle til at forstå, hvilken indflydelse deres kultur har på de problemer, vi ser, så vi, hvordan socialborgmesteren fra Enhedslisten fik presset vedkommende væk fra Københavns Kommune.
Sandra Elisabeth Skalvig (LA), 2025-01-09:
Vores indfødsret er noget, vi som medlemmer af Folketinget skal værne om og kun tildele de mennesker, der gerne vil være en del af vores demokratiske fællesskab, for hvis vi ikke er varsomme med, hvem vi giver de privilegier, der følger med, risikerer det at undergrave demokratiet, folkestyret og alle de frihedsrettigheder, som vi har.
Sólbjørg Jakobsen (LA), 2023-05-12:
Der er i EU og i hele rigsfællesskabet indført sanktioner mod Rusland, og det er glædeligt at høre, at Færøerne efter udbruddet af krigen også har påbegyndt afviklingen af sin handelsmæssige kobling til Rusland; en kobling, hvor fiskeriaftalen med Rusland har været Færøernes svar på Tysklands Nord Stream-aftaler.
Anne-Mette Winther Christiansen (V), 2009-12-01:
Vi er jo kommet med et folkeskoleoplæg, som har været til forhandling i folkeskoleforligskredsen, hvor man faktisk har set Venstres politik blive løftet direkte og ordret ind, og vi må jo sige tusind tak til Socialdemokraterne for, at de tilsluttede sig det.
Jette Gottlieb (EL), 1998-12-02:
Jeg vil godt indrømme, at i de store debatter, vi har nu, virker mit spørgsmål som et utraditionelt spørgsmål og en lille ubetydelighed, men det spørgsmål, jeg rejser, drejer sig i virkeligheden om et meget væsentligt, overordnet problem, nemlig om regeringen fastholder den politik, der handler om at afskaffe overarbejde i staten.
Jørn Jespersen (SF), 2002-03-14:
Så vil jeg for det andet spørge, om Dansk Folkeparti i forbindelse med sin finanslovaftale har sikret sig, at der ikke sker nedskæringer på f.eks. indsatsen i EU for at regulere pesticider, at der ikke sker nedskæringer på den ikkeerhvervsmæssige brug, altså den private brug af pesticider, at der ikke sker nedskæringer i indsatsen over for vandforsyning, spildevand, grundvandsbeskyttelse, og at der ikke sker nedskæringer i jordforureningsarbejdet.
Zenia Stampe (RV), 2021-11-23:
Jeg er bare rigtig glad for så i dag at få bekræftet fra Folketingets talerstol – eller det skete så fra Folketingssalen – at Venstre også mener, at en ensartet CO 2 -afgift skal omfatte landbruget og ikke kun skal omfatte CO 2 , men også metan og lattergas.
Jørgen Arbo-Bæhr (EL), 2005-12-15:
Jeg kunne så godt tænke mig at spørge til et par punkter i den her erklæring, altså om det også gælder det punkt om pligter og rettigheder, hvor der bl.a. i erklæringen står: Både mænd og kvinder har ret til at deltage i demokratiske processer.
Morten Bødskov (S), 2025-04-10:
Jeg synes sådan set, det er en relevant diskussion, og der er jo ingen som helst tvivl om, at når man ser på de klimaforandringer, der er – og vi diskuterer i det ene lokale behovet for klimasikring, i det andet lokale behovet for finansiel stabilitet og i andre lokaler andre perspektiver ved klimaforandringerne – er der selvfølgelig ingen tvivl om, det har indflydelse.
Anne Baastrup (SF), 2006-04-18:
Det, der også har været karakteristisk for hele det her besynderlige forløb, vi har været udsat for, er, at vi har set eksempelvis den politiske ordfører i Venstre ryge op som trold af en æske og sige: Det her kan overhovedet ikke lade sig gøre, det vil jeg ikke være med til, tv-overvågning på den her måde kan jeg slet ikke leve med.
Jeppe Bruus (S), 2025-11-26:
Samtidig vil jeg også gerne benytte lejligheden til at understrege, at som min kollega før tager jeg det selvfølgelig meget, meget alvorligt, når vi får indmeldinger fra nogle landmænd, der oplever problemer med køernes sundhed, i forbindelse med at de begynder at bruge fodertilsætningsstoffet Bovaer.
Peter Juel Jensen (V), 2010-04-15:
Der er tale om en gruppe unge, som af en eller flere årsager ikke formår at gennemføre en faglig uddannelse på trods af evner og håndelag for f.eks. et bestemt håndværk, men som med de rigtigt sammensatte og tidsmæssigt fleksible uddannelsesforløb og med særlig assistance vurderes at kunne gennemføre en erhvervsuddannelse.
Per Clausen (EL), 2010-05-18:
Så synes vi, det er forfærdeligt, at man laver en løsning i forhold til Ny Ellebjerg, som gør, at man med sikkerhed kommer til at betale flere penge bare på mellemlang sigt for at få fundet en tilfredsstillende løsning, i stedet for at finde den tilfredsstillende løsning nu.
Johs. Poulsen (RV), 2009-10-22:
Vi mener, at der på en række områder vil kunne opnås kvaliteter med de fusioner, der lægges op til, ikke mindst fordi der har været en positiv forudgående proces, hvor man på de enkelte uddannelsessteder har kunnet se sig selv i processen og derfor også er nået frem til et resultat, som man i høj grad har ejerskab til hele vejen igennem hos dem, der er foreslået fusioneret eller sammenlagt.
Hans Kristian Skibby (DF), 2006-12-05:
Situationen er stadig ufattelig sårbar i de fleste områder af Irak, og der er stadig behov for omfattende hjælp – ikke bare til den militære uddannelse af irakiske sikkerhedsstyrker, men også til sikring og understøttelse af den folkevalgte ledelses autoritet og regelhåndhævelse.
Peder Hvelplund (EL), 2021-05-27:
Der er der en række klare forbedringer i den epidemilov, vi fik vedtaget, både om proportionalitetsprincippet og mindsteindgrebsprincippet, men også en tydeligere opdeling af de beslutninger, der blev truffet, altså om de var af politisk karakter eller af sundhedsfaglig karakter.
Hans Andersen (V), 2020-08-12:
Da virksomhederne ikke kan tåle at blive drænet yderligere for likviditet, skulle staten stå for at udbetale de tilgodehavende feriemidler til lønmodtagerne og herefter opkræve beløbet hos virksomhederne, i takt med at medarbejderne nåede pensionsalderen.
Sophie Løhde (V), 2023-03-21:
Der er det da helt afgørende, at vi får lavet aftaler med de private sygehuse og klinikker, sådan at vi bruger de steder, hvor der er ledig kapacitet, bedst muligt, og at vi gør det på en sådan måde, at du ikke skal være afhængig af at have en sundhedsforsikring.
Marianne Jelved (RV), 2006-10-05:
Vi ønsker, at man skal kunne gøre det forskelligt og lære af hinanden, og vi tror, at en større frihed kan skabe en større dynamik og en større frodighed til at finde hensigtsmæssige, gode løsninger, så man kunne lære af hinanden, i stedet for at der herinde er nogle, der dikterer, hvordan det skal være.
Christine Antorini (S), 2009-12-01:
Vi vil endda gøre rigtig meget for, at de har muligheden for at gå fra ufaglært til faglært, for for hver eneste, der har muligheden for at gå fra ufaglært til faglært, giver det mere værdi, det giver dem flere valgmuligheder, det giver dem en mulighed for at få en bedre løn, og det giver et langt større samfundsøkonomisk afkast.
Line Barfod (EL), 2005-06-07:
Så skal jeg bare høre: Når nu Venstres Ungdom ud fra et liberalt synspunkt mener, at voksne mennesker skal have ret til selv at bestemme, om de nyder alkohol eller de nyder hash, mener ministeren så, at Venstres Ungdom er i strid med det holdningsmæssige grundlag, som ministeren har?
Flemming Hansen (KF), 2003-05-20:
har jeg ikke kunnet nå at besvare spørgsmålet og sende svaret til Miljø- og Planlægningsudvalget. Jeg kan imidlertid indledningsvis henholde mig til mit svar på spørgsmål 16 i forbindelse med Trafikgruppens tidligere henvendelse fra den 30. april i år, idet indholdet i henvendelsen af den 14. maj fra Trafikgruppen i store træk svarer til indholdet i henvendelsen af den 30. april 2003.
Pernille Rosenkrantz-Theil (EL), 2007-04-10:
Det er da ikke sådan, at man bare lige hovsa op af en pose kan sige: Nu skal lillefar gå derhjemme med ungen, og så klarer vi os lige for dagpenge i 9 måneder, og så får vi fuld løn under barsel i de tre, der er øremærket moderen.
Holger K. Nielsen (SF), 2007-10-11:
Hr. Ulrik Kragh er nødt til at forholde sig til det, Venstre er nødt til at forholde sig til det, og forsvarsministeren er nødt til at forholde sig til det, jeg sagde før: at langsomt, men sikkert amputeres det civile ben, samtidig med at det militære ben vokser og vokser.
Jan Trøjborg (S), 2000-05-04:
Lad mig slutte med i øvrigt at sige tak for positive kommentarer fra ordførerne og så endelig sige til den debat, som hr. Keld Albrechtsen og fru Margrete Auken næsten førte indbyrdes, at regeringen er, som jeg tror de to ordførere er, meget optaget af den biologiske mangfoldighed, diversiteten.
Karen Ellemann (V), 2009-05-13:
Når hr. Thomas Jensen undrer sig over, hvorvidt man fra socialdemokratisk side ønsker færre regler eller flere regler, kan jeg blot henvise til den tidligere spørger, som ønskede, at vi i hvert fald her fra centralt hold skulle fastsætte regler om, hvor mange plejere der måtte komme i den ældres bolig i forbindelse med ældreplejen.
Lars Barfoed (KF), 2013-04-25:
Og der er det jo naturligt nok – fordi det er vanskelige forhold, det er store investeringer – at vi tænker over, om den danske stat på en eller anden måde kunne bidrage til, at danske interesser bliver varetaget i den her sammenhæng, sådan at danske virksomheder kommer til at spille en rolle og får glæde og udbytte af det, der sker i Grønland, når det gælder råstofudvinding.
Jann Sjursen (KRF), 2001-03-21:
I forhold til antallet af flertalsafgørelser, som bliver nyindført med Nicetraktaten, mener vi, at det har fundet et fornuftigt leje, og vi mener ikke, at de på nogen måde er en trussel mod de danske velfærdsordninger, og det siger jeg i relation til den debat, der pågik før topmødet i Nice før jul.
Peter Hummelgaard (S), 2021-08-27:
Men da det stod klart, både at der var en tiltagende omkostning for både patienter og vores sundhedsvæsen, som kun ville vokse i takt med strejkens udvidelse, og i virkeligheden mest af alt, at begge parter anså det for at være en fastlåst situation, så havde regeringen ikke noget andet valg end at forelægge for Folketingets partier at gribe ind i konflikten og bringe det til afslutning.
Morten Messerschmidt (DF), 2009-01-20:
Det, som får mig til at tage ordet, er, at vi jo ved enhver given lejlighed, når vi normalt taler om Europaspørgsmål og EU-spørgsmål, hører Det Radikale Venstre tordne imod enstemmighed, altså imod, at der som i Europarådet er krav om, at man skal være enige for at kunne lave nogle ordentlige regler.
Jonas Dahl (SF), 2015-11-16:
Det betyder også, at der desværre nogle gange bliver brugt ufattelig mange penge på medicin, og nogle gange kan man med rette spørge sig selv, om effekten er den rigtige, og man må også spørge sig selv om, hvad det er for en prioritering, der foregår, og om det er her, vi får mest sundhed for pengene.
Karl H. Bornhøft (SF), 2011-02-01:
Jeg vil ikke lægge skjul på, at sundhed har en høj prioritet hos os, og det er derfor, at vi i »En Fair Løsning« sammen med Socialdemokraterne rent faktisk har sagt, at vi vil bruge over 3 mia. kr. til at styrke det behandlende sundhedsvæsen.
Per Clausen (EL), 2009-05-19:
Så jeg må ærlig talt indrømme, at jeg har lidt svært ved at se, at den her aftale, hvad angår den del af den såkaldte behandlingsgaranti, afviger ret meget fra de storslåede privatiseringsprojekter, som regeringen i øvrigt har gennemført på det almindelige sundhedsområde og det almindelige sygehusområde.
Keld Albrechtsen (EL), 2003-11-06:
Jeg synes, hr. Poul Fischer skal komme herop og fremlægge sine beregninger, for jeg synes, det er urimeligt, at han forsøger at føre befolkningen bag lyset med sin påstand om, at dette taksttilskud nu i årene fremover bruges til at reparere skinner med.
Lars Løkke Rasmussen (V), 2015-04-14:
Og så kunne jeg gå over til det næste spørgsmål, der ligger i forlængelse af det, nemlig om statsministeren så har nogen som helst konkrete forslag om at sænke skatten yderligere for folk med små arbejdsindkomster ud over det, vi allerede har aftalt i fællesskab, eller må man på det her område også indstille sig på, at Socialdemokraterne ikke har nogen fremadrettede planer for at sikre, at det bedre skal kunne betale sig at arbejde?
Annette Lind (S), 2017-04-26:
Men trods frygt for, at det modsatte skulle ske, er det jo sådan, at Danmarks Idrætsforbund og DGI er kommet med de her tal, og de viser, at man faktisk ikke har blødt elever og medlemmer ude i foreningerne, men at man netop har fået flere til at dyrke idræt om eftermiddagen.